محمد خالد حسین قاسمی نیموی

محمد خالد حسین قاسمی نیموی (پیدائش: 1978ء)، جو مفتی خالد حسین نیموی کے نام سے معروف ہیں، بھارت سے تعلق رکھنے والے ایک عالم دین، مفتی، مدرس اور مصنف ہیں۔ وہ اردو زبان، اسلامی فقہ اور دینی تعلیم کے فروغ میں اپنی خدمات کے لیے جانے جاتے ہیں۔

 ابتدائی و تعلیمی زندگی 
محمد خالد حسین قاسمی نیموی 1978ء کو نیما، ضلع بیگو سرائے، بہار میں پیدا ہوئے۔ انھوں نے اپنی ابتدائی تعلیم مقامی مدارس میں حاصل کی اور بعد ازاں دار العلوم دیوبند میں داخلہ لیا، جہاں سے انھوں نے 1996ء میں فراغت حاصل کی اور 1997ء میں وہیں سے افتا کیا۔ بعد میں انھوں نے مولانا آزاد نیشنل اردو یونیورسٹی، حیدرآباد سے بی اے کی ڈگری بھی حاصل کی۔

 عملی زندگی 
 تدریسی و انتظامی زندگی 
نیموی نے بہ حیثیت معین مدرس دار العلوم دیوبند سے اپنے تدریسی سفر کا آغاز کیا۔ 2000ء میں ان کا تقرر دار العلوم اسلامیہ، امارت شرعیہ، پٹنہ میں بہ طور صدر مدرس ہوا، جہاں انھوں نے 2006ء تک خدمات انجام دیں۔ فی الحال وہ مدرسہ بدر الاسلام، بیگوسرائے کے پرنسپل کے طور پر خدمات انجام دے رہے ہیں۔

انھوں نے تربیتِ اساتذہ و تدریسی اصلاحات؛ خصوصاً جدید اور قدیم تدریسی طریقوں کے امتزاج کے حوالے سے فعال کردار ادا کیا ہے۔

 عالمی شرکت 
2023ء میں نیموی نے الاتحاد العالمی لعلماء المسلمین، دوحہ، قطر کے بین الاقوامی کانفرنس میں شرکت کی۔ انھوں نے بھارت کی نمائندگی کرتے ہوئے دینی تعلیم اور اسلامی شناخت جیسے موضوعات پر خطاب کیا۔

 اعزازات و اعترافات 
2014ء میں نیموی کو ان کی تدریسی خدمات کے اعتراف میں اس وقت کے صدرِ جمہوریہ پرنب مکھرجی کے ہاتھوں قومی اعزاز برائے اساتذہ برائے 2013ء سے نوازا گیا۔

 آرا 
2014ء میں نیموی نے بہار میں پیش آمدہ ایک واقعے پر تبصرہ کیا جس میں ایک مسلم خاتون کو یومِ آزادی کی تقریب میں شرکت کے باعث گھر سے نکال دیا گیا۔ نیموی نے کہا کہ "قومی پرچم لہرانا اور تقریب میں شرکت کرنا خلافِ شریعت نہیں ہے، یہ محض اپنی اہلیہ کو چھوڑنے کا بہانہ ہے، جبکہ اصل وجہ کچھ اور ہو سکتی ہے"۔

اسی سال، یومِ اساتذہ کے موقع پر شائع شدہ ایک انٹرویو میں نیموی نے طلبہ میں سماجی اور قومی ذمہ داری کا احساس پیدا کرنے کی خواہش ظاہر کی۔ انھوں نے کہا کہ مسلم طلبہ میں وطن کی خدمت کا جذبہ موج زن ہے، بس انھیں مناسب پلیٹ فارم فراہم کرنے کی ضرورت ہے۔

 قلمی خدمات 
نیموی نے زمانۂ طالب علمی سے ہی مضمون نگاری شروع کر دی تھی۔ ان کا پہلا مضمون اسلامی قانون کی جامعیت دارالعلوم دیوبند سے شائع ہونے والے پندرہ روزہ آئینۂ دار العلوم میں شائع ہوا تھا۔ انھوں نے فقہ، تاریخ اور سماجی موضوعات پر کئی تحقیقی مضامین تحریر کیے ہیں۔

ان کی شائع شدہ کتب میں شامل ہیں:
 خواتین کی عظمت اور ان کے حقوق اسلام کی نظر میں – اشاعت: آل انڈیا مسلم پرسنل لا بورڈ
 احادیث النواہی
 جمہوری نظام میں انتخابات سے متعلق مسائل
 تفسیر و اصولِ تفسیر: ایک تعارف
 تدریس میں تسہیل اور اسباب کا استعمال

 حوالہ جات 

زمرہ:بقید حیات شخصیات
زمرہ:1978ء کی پیدائشیں
زمرہ:دار العلوم دیوبند کے فضلا
زمرہ:ہندوستان کے مسلمان مذہبی رہنما
زمرہ:بھارت کے سنی علما
زمرہ:ضلع بیگوسرائے کی شخصیات
زمرہ:اردو غیر افسانوی مصنفین
زمرہ:اردو مذہبی مصنفین
زمرہ:بھارتی معلمین